ՄԵՂՐԻ ՀԱՄԱՅՆՔԻ ՂԵԿԱՎԱՐ ԽԱՉԱՏՈՒՐ ԱՆԴՐԵԱՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԳՐԱԴԱՐԱՆԱՎԱՐԻ ՕՐՎԱ ԱՌԹԻՎ

**Գրադարանային համակարգի հարգարժան աշխատակիցներ,**

Սրտանց շնորհավորում եմ բոլորիդ մասնագիտական տոնի՝ Գրադարանավարի օրվա առթիվ:  
Գիտության և տեխնիկայի զարգացման ժամանակակից պայմաններում, երբ համակարգիչը, բարձր տեխնոլոգիաները մտել են մեր կյանքի ու կենցաղի գրեթե բոլոր ոլորտներ, ձեր բարեխիղճ աշխատանքի շնորհիվ է գիրքը, ընթերցանությունը շարունակում մնալ մատաղ սերնդի կրթության, դաստիարակության ու համակողմանի զարգացման կարևոր բաղադրիչներից մեկը:

Մինչև հրատարակվելը գիրքը գրողի սեփականությունն է, լույս տեսնելուց հետո դուք դառնում եք այն պահպանողն ու տարածողը:

Դուք միշտ առանձնահատուկ խնամքով և հոգատարությամբ եք վերաբերվում համաշխարհային գրականության մտքի գոհարներին՝ գրքերին, դրանք պահելով աչքի լույսի պես:

Գրքերը՝  ինչպես ասում են մտքի նավեր են և իրենց թանկարժեք բեռը սերնդից սերունդ զգուշորեն տեղափոխող: Դուք սիրով ու ժպիտով կատարում եք ձեր առաքելությունը՝ ընթերցողների մոտ սերմանելով  ցանկությունը՝  կարդալու  և սերը` գրքի հանդեպ:

Գրադարանային գործը արդիականացման գործընթացում է, իսկ գրադարանավարի աշխատանքը ընդլայնում է իր բովանդակությունը, սակայն երբեք չի կորցնում իր նշանակությունն ու արժեքը:

Համոզված եմ, որ ձեր անգնահատելի աշխատանքը կշարունակի նպաստել մարդկանց և մշակույթի ու արվեստի շփմանն ու մերձեցմանը, քաղաքացու և հատկապես գալիք սերնդի դաստիարակությանն ու նրանց մեջ համամարդկային արժեքների սերմանմանը:

Շնորհակալություն հայտնելով մասնագիտությանն անշահախնդիր նվիրվածության, քրտնաջան ու համբերատար աշխատանքի, գիրք սիրելու և այն քարոզելու, ընթերցողին մշտապես օգտակար լինելու ձգտումի համար՝ մաղթում եմ ձեզ առողջություն, բարեկեցություն և լավատեսություն, ինչպես նաև հաջողություններ՝ ձեր պատասխանատու և պատվաբեր գործում:

Ձեզ բեղուն ու անխոնջ աշխատանք, սիրելի՛ գրադարանավարներ։